Pitakenan salajengipun: Punapa kamursidan kasebat sampun kababar wonten ing tumindak padintenan kita? Minangka umatipun Gusti ingkang mursid, margining gesang ingkang dipun langkungi punika margi ingkang leres. Nanging, punapa margining gesang kita tansah ngambar margi kaleresan? Nalika kita ngakeni bilih kita punika kagunganipun Sang Kristus namung kemawon tumindak kita asring nyulayani karsanipun Gusti lan boten beda kaliyan jagad ingkang peteng, kadosta: remen ngapusi, remen colong jupuk, nylingkuhaken arta, boten setya dhateng semahipun (selingkuh) lan sapiturutipun. Punapa tumindak ingkang mekaten punika pantes dipun tindakaken dening umatipun Gusti? Kamangka minangka umatipun Gusti kita tinimbalan paring panglipuran tumrap sesami ingkang kasisahan, paring panjurung pambereg tumrap ingkang kecalan pangajeng-ajeng, mbagi dhateng ingkang mbetahaken, ngaosi hak gesangipun tiyang sanes, mbelani tiyang ingkang katindhes lan sapiturutipun.